b'\n_START_ARTICLE_\nLeikkipaikka\n_START_PARAGRAPH_\nLeikkipaikka on leikkimiseen tarkoitettu alue, joita voi olla sek\xc3\xa4 ulkona ett\xc3\xa4 sis\xc3\xa4ll\xc3\xa4. Leikkipaikalla voi olla leikkikaluja tai leikkimiseen tarkoitettuja esineit\xc3\xa4. Leikkipaikkoja on usein koulujen ja p\xc3\xa4iv\xc3\xa4kotien pihoilla. Niit\xc3\xa4 on my\xc3\xb6s monissa kaupoissa ja ravintoloissa ("leikkinurkka"), joissa osassa on j\xc3\xa4rjestetty my\xc3\xb6s ulkopuolinen valvoja. Ulkona olevia julkisia kaikille koko ajan avoimia leikkipaikkoja kutsutaan useimmiten nimill\xc3\xa4 leikkipuisto tai leikkikentt\xc3\xa4.\n_START_SECTION_\nLeikkipuistot tai -kent\xc3\xa4t\n_START_PARAGRAPH_\nLeikkipuisto on joko valvottu tai valvomaton, yleens\xc3\xa4 lasten tai varhaisnuorten yleiseen k\xc3\xa4ytt\xc3\xb6\xc3\xb6n ajanviettopaikaksi tarkoitettu puisto tai puiston osa, johon on sijoitettu lapsille ja joskus my\xc3\xb6s aikuisille suunniteltuja palveluja, leluja tai laitteita. Usein leikkipuiston suunnittelussa pyrit\xc3\xa4\xc3\xa4n ottamaan perheet huomioon ja t\xc3\xa4st\xc3\xa4 syyst\xc3\xa4 leikkipuistosta saattaa l\xc3\xb6yty\xc3\xa4 esimerkiksi p\xc3\xb6yd\xc3\xa4t ev\xc3\xa4iden nauttimista varten._NEWLINE_Leikkipuiston yhteydess\xc3\xa4 saattaa toimia my\xc3\xb6s esimerkiksi koulu, p\xc3\xa4iv\xc3\xa4koti, kahvio, n\xc3\xa4ht\xc3\xa4vyys tai yritys. Joidenkin leikkipuistojen tai -kenttien yhteydess\xc3\xa4 voi olla v\xc3\xa4lineet\xc3\xb6n hiekka- tai sora-alue sek\xc3\xa4 koirien ulkoiluttamisalue._NEWLINE_Leikkipuisto voi olla esimerkiksi kaupungin, kunnan tai yksityisen tahon yll\xc3\xa4pit\xc3\xa4m\xc3\xa4. Leikkipuistot yleisesti ottaen pyrit\xc3\xa4\xc3\xa4n suunnittelemaan turvallisiksi my\xc3\xb6s pieni\xc3\xa4 alueen k\xc3\xa4ytt\xc3\xa4ji\xc3\xa4 varten sek\xc3\xa4 kest\xc3\xa4m\xc3\xa4\xc3\xa4n vaihtelevia s\xc3\xa4\xc3\xa4olosuhteita ja ilkivaltaa.'